Σερένα Ουίλιαμς

Η **Σερένα Τζαμίκα Ουίλιαμς** (*Serena Jameka Williams*, γεννήθηκε 26 Σεπτεμβρίου 1981) είναι Αμερικανίδα πρώην επαγγελματίας τενίστρια. Θεωρείται ως μια από τις καλύτερες του αθλήματος όλων των εποχών και συχνά αναφέρεται ως η κορυφαία. Η μακροχρόνια καριέρα της την ανέδειξε σε μία από τις σπουδαιότερες αθλήτριες της ιστορίας.  Τον Αύγουστο του 2024 στο Παρίσι η Διεθνής Ένωση Αθλητικού Τύπου (AIPS), με τη συμμετοχή 913 δημοσιογράφων από 137 χώρες, την ψήφισε ως καλύτερη αθλήτρια όλων των σπορ των τελευταίων 100 χρόνων. Την ίδια θέση κατέλαβε και από το Συνέδριο της Ένωσης τρεις μήνες νωρίτερα.

Έχει κατακτήσει συνολικά 39 τίτλους Grand Slam, 23 στο απλό, 14 στο διπλό μαζί με την αδερφή της, Βένους Γουίλιαμς, 2 στο διπλό μικτό και 4 χρυσά μετάλλια σε Ολυμπιακούς Αγώνες (1 στο απλό το 2012 και 3 στο διπλό γυναικών το 2000, 2008 και 2012). Έχει τιμηθεί με το βραβείο Laureus to 2003, το 2007 και ξανά για το 2009

Αποχώρησε από την ενεργό δράση μετά το Αμερικανικό Όπεν του 2022.

## Βιογραφία
### Πρώτα χρόνια
Γεννήθηκε στις 26 Σεπτεμβρίου του 1981 στο Σάγκινο, του Μίσιγκαν. Οι γονείς της εγκαταστάθηκαν μαζί με τις 5 κόρες τους στο Λος Άντζελες. Τα παιδιά έκαναν σχολείο στο σπίτι.

Σε ηλικία μόλις 4,5 ετών η Σερένα κέρδισε το πρώτο της τουρνουά. Ως την ηλικία των 10 ετών, είχε ήδη παίξει σε 49 τουρνουά και νικήσει σε 46 εξ αυτών. Το 1991 παρακολούθησε σχολή αντισφαίρισης και σε ηλικία 14 ετών, το Σεπτέμβριο του 1995 έγινε επαγγελματίας.

### Πορεία προς την επιτυχία
Η νεαρή τενίστρια πέτυχε μεγάλες επιδόσεις την περίοδο 1996-1998. Έτσι, από το νούμερο 304 στη διεθνή κατάταξη των γυναικών, έφτασε στα τέλη του 1997 στο Νο 99. Την επόμενη χρονιά εισήλθε στην πρώτη εικοσάδα με τις καλύτερες αθλήτριες στον κόσμο. Το 1998 κατέκτησε τον τίτλο στο διπλό μικτό στο Γουίμπλεντον και στο Αμερικανικό Όπεν, με παρτενέρ το Μαξ Μίρνι. Στις 5 Απριλίου του 1999 έκανε την εμφάνισή της στη διεθνή κατάταξη με τις 10 καλύτερες αντισφαιρίστριες του κόσμου, στο Νο 9. Το 2002 αναρριχήθηκε στην πρώτη θέση, την οποία έχασε τον Αύγουστο του 2003, από την Κιμ Κλάιστερς. Στις 14 Σεπτεμβρίου του 2003 η μεγαλύτερη αδερφή της, Γετούντε Πράις, δολοφονήθηκε από ένοπλο στην περιοχή του Κόμπτον. Έπειτα από τραυματισμούς, που την ανάγκασαν να μη συμμετέχει σε αρκετά Γκραν Σλαμ, επέστρεψε στις νίκες το 2007 και το Σεπτέμβριο του 2008 κατέκτησε το Αμερικανικό Όπεν (μονό) με νίκη επί της Γελένα Γιάνκοβιτς, με 6-4, 7-5, ανακτώντας τον τίτλο του No. 1 στη διεθνή κατάταξη. Το 2009 κατέκτησε και το Αυστραλιανό Όπεν στο απλό γυναικών, νικώντας στον τελικό την Ντινάρα Σάφινα. Στις 4 Ιουλίου του 2009 κέρδισε στον τελικό του Ουίμπλεντον την αδερφή της, Βένους, με 7-6 (3), 6-2 και κατέκτησε το τρόπαιο.Οι αδερφές Ουίλιαμς έφτασαν στον τελικό και του διπλού το 2009 , όπου νίκησαν τις Σαμάνθα Στότουρ και Ρένε Σταμπς, με 7-6(7-4), 6-4 . Κέρδισαν τον 9ο τίτλο γκραν σλαμ στο διπλό στην καριέρα τους και για την Σερένα Ουίλιαμς ήταν ο δεύτερος συνεχής στο Ουίμπλεντον.
Το Νοέμβριο του 2009 επέστρεψε στην πρώτη θέση στην παγκόσμια κατάταξη. Στις 30 Ιανουαρίου 2010 κατέκτησε ξανά το Αυστραλιανό Όπεν, με νίκη επί της Βελγίδας Ζυστίν Ενάν με 2-1 σετ (6-4, 3-6, 6-2). Στην ίδια διοργάνωση κατέκτησε και τον τίτλο στο διπλό γυναικών, με παρτενέρ την αδερφή της, Βένους, επικρατώντας των Κάρα Μπλακ και Λίζελ Χούμπερ με 6-4, 6-3. Τον Ιούνιο του 2010 οι αδερφές Βίνους και Σερένα Ουίλιαμς κατέκτησαν το διπλό στο Ρολάν Γκαρός και τον 4ο συνεχόμενο γκραν σλαμ τον τίτλο στο διπλό. Το δίδυμο επικράτησαν των Πέτσε και Σρεμπότνκι με 6-2, 6-3.Είναι μόλις το 3ο ζευγάρι όλων των εποχών που έχει κατακτήσει το διπλό και στα τέσσερα γκραν σλαμ.

Το 2012 η Σερένα επέστρεψε στις νίκες, κατακτώντας το Ουίμπλεντον (απλό και διπλό), το Αμερικανικό Όπεν (απλό) και δύο χρυσά μετάλλια στους Ολυμπιακούς Αγώνες του Λονδίνου (στο απλό και στο διπλό).

Το 2014 κατέκτησε το Αμερικανικό Όπεν για έκτη και τελευταία φορά στην καριέρα της. Με έξι κατακτήσεις στο Αμερικανικό Όπεν είναι η πολυνίκης του θεσμού. Το ρεκόρ των έξι κατακτήσεων στο Αμερικανικό Όπεν το μοιράζεται με την Κρις Έβερτ, η οποία έχει επίσης έξι κατακτήσεις.

Τον Ιανουάριο του 2015 η Σερένα κατέκτησε τον 6ο της τίτλο στο απλό του Αυστραλιανού Όπεν, επικρατώντας της ρωσίδας Μαρία Σαράποβα στον τελικό που έγινε στις 31 Ιανουαρίου. Τον Ιούνιο του 2015 η Ουίλιαμς κέρδισε και το απλό του Ρολάν Γκαρός και τον επόμενο μήνα το απλό του Γουίμπλεντον, τίτλο που κατέκτησε και τον Ιούλιο του 2016. Το 2017 κατακτώντας το Αυστραλιανό Όπεν έφτασε τους 23 ατομικούς τίτλους σε Γκραν Σλαμ, στη δεύτερη θέση όλων των εποχών στο γυναικείο τένις. Συνέχισε να αγωνίζεται για πέντε ακόμη χρόνια χωρίς όμως να γνωρίσει μεγάλες επιτυχίες.

## Τίτλοι στο απλό Γκραν Σλαμ
### Νίκες (23)

### Φιναλίστ (6)

## WTA Tour Τουρνουά – Τελικοί (4)
### Απλό: 6 τελικοί (4 τίτλοι, 2 φιναλίστ)

(i) = σε κλειστό χώρο

## Τελικοί Γκραν Σλαμ στο διπλό γυναικών (14)
### Νίκες (14)

## Τελικοί Γκραν Σλαμ στο διπλό μικτό (4)
### Νίκες (2)

### Φιναλίστ (2)

## Παραπομπές


## Εξωτερικοί σύνδεσμοι

* Συνέντευξη στo Hossli.com
* Συνέντευξη της αθλήτριας στο Fox News Radio

Κατηγορία:Αμερικανίδες αθλήτριες της αντισφαίρισης
Κατηγορία:Αμερικανοί Ολυμπιονίκες
Κατηγορία:Αμερικανοί αυτοβιογράφοι
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2000
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2008
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2012
Κατηγορία:Νικητές Αυστραλιανού Όπεν (αντισφαίριση)
Κατηγορία:Νικητές Γαλλικού Όπεν
Κατηγορία:Νικητές του Γουίμπλεντον
Κατηγορία:Νικητές του Αμερικανικού Όπεν
Κατηγορία:Γυναίκες αυτοβιογράφοι
Κατηγορία:Πρέσβεις Καλής Θέλησης της UNICEF
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2016
Κατηγορία:Αφροαμερικανοί
Κατηγορία:Κάτοχοι παγκόσμιων ρεκόρ σε αθλήματα